Лагерхэм якIэлъоплъ
КъБР-м узыншагъэр хъумэнымкIэ и министрым и къалэнхэр зыгъэзащIэ Асанов Алим «Алые зори» (Дзэлыкъуэ район), «ХьэтIохъущыкъуей» (Бахъсэн щIыналъэ) лагерхэм щыIащ, абыхэм щекIуэкI лэжьыгъэр къипщытэн мурадкIэ. Апхуэдэу лагерхэм я щыIэкIэ-псэукIэм зыщигъэгъуэзащ республикэм узыншагъэр хъумэнымкIэ и IэнатIэм и лэжьакIуэхэм я профсоюзым и рескомым и унафэщI Яськовэ Ольгэ.
«Алые зори» лагерыр сабийхэм я гъэмахуэ зыгъэпсэхугъуэр къызэгъэпэщынымкIи я мылъку-техникэ лъабжьэр зыхуэдэмкIи нэхъыфIхэм ящыщ зыуэ къалъытащ. Абы и Iуэхухэр дэкIынымкIэ дэIэпыкъуэгъу яхуэхъуащ Дзэлыкъуэ район администрацэр. Нэгузыужь зэхыхьэхэр, спорт зэхьэзэхуэхэр, цIыкIухэр зэрагъашхэр, я узыншагъэм зэрыкIэлъыплъыр, — дэтхэнэ зы Iуэхугъуэри дагъуэншэу къызэрагъэпэщат. Гъэмахуэ мазищым къриубыдэу сабийхэм яхэта гъэсакIуэхэми Iэзагъышхуэ зэрахэлъыр къагъэлъэгъуащ. Сабийхэри адэ-анэхэри псомкIи арэзыт, ныбжьыщIэхэм я къыкIэлъыкIуэ зыгъэпсэхугъуэр абы щагъэкIуэну гукъыдэжышхуэ яIэщ.
Узыншагъэр щрагъэфIэкIуэж IуэхущIапIэхэм гъэмахуэ лъэхъэнэм къриубыдэу сабий мини 10-м щIигъум зыщагъэпсэхуащ.
— Гъэмахуэ лъэхъэнэр и кIэм ноблагъэ. Республикэм узыншагъэр щрагъэфIэкIуэж и IуэхущIапIэхэм узыфэ зэрыцIалэхэр къыщыхъея, ерыскъыр емызэгъыу сабийхэр сымаджэ щыхъуа нобэр къыздэсым щыIакъым, — жиIащ Асанов Алим. — КъызэрагъэлъагъуэмкIэ, зызыгъэпсэхуа сабийхэм я процент 94-м я узыншагъэр ефIэкIуащ. Ар, шэч хэмылъу, сэбэп хъунущ гъэ еджэгъуэщIэр ехъулIэныгъэ яIэу ирахьэкIынымкIэ.
Тхьэхущынэ Ланэ.
